
VOORWOORD 


Teen  die  agtergrond  van  die  Kerkgeskiedenis  is  ii  halfeeu  eintlik 
niks  meer  as  ’n  kortstondige  oomblik  nie.  Vir  die  Nederduitsch 
Hervormde  Gemeente  van  Bothaville,  ver teenwoord ig  daardie  vyftig 
jaar  egter  feitlik  sy  hele  bestaan.  Daarom  is  dit  vir  ons  belang- 
rik  - belangrik  in  dié  opsig  dat  dit  iets  sê  van  die  Heer  van 
die  Kerk  se  voortgaande  bemoeienis  met  sy  liggaam  hier  op  aarde. 
Natuurlik  was  daar  ook  minder  aangename  en  minder  voorspoedige 
oomblikke  (soos  dit  nou  maar  eenmaal  gaan  wanneer  die  mens  by 
God  se  werk  betrokke  is).  Maar  tóg  (ten  spyte  van  die  mens) 
gewaar  ons  ook  duidelik  sy  Hand  in  die  groei  en  vooruitgang  van 
hierdie  gemeente. 

Daarom  is  dit  met  groot  dankbaarheid  dat  ons  hierdie  gedenkblad 
bekendstel.  Die  opregte  bede  bestaan  dat  dit  ook  ii  beskeie  deeltjie 
mag  bydra  tot  die  dank  en  eer  wat  ons  aan  Hom  verskuldig  is. 
Seersekerlik  was  die  opstel  hiervan  ook  maar  mensewerk  - en  mense- 
werk  is  baie  beperk.  Ons  hoop  egter  dat  ons  daarin  geslaag  het  om 
aan  u *n  redelik  getroue  beeld  van  hierdie  gemeente  se  ontstaan  en 
groei  tot  op  hede  te  bied. 


Mag  die  lees  hiervan  ook  vir  u tot  seën  wees. 

DR  P W VENTER 


Dit  was  so  in  die  veertiger jare  dat  ek  die  stofpaaie  langs  en  ander- 
kant  Vaalrivier  begin  ry  het  van  Klerksdorp  af  na  Hart  van  Boomtuin 
en  Bothaville.  As  die  Ringsgrense  nie  verander  het  nie,  sou  ek  seker 
nog  in  die  tagtigerjare  op  die  beter  teerpaaie  gereis  het.  Die  mooi 
verhoudinge  van  die  begintyd  - die  tyd  van  die  Kerkbou  - bly  nog  leef 
en  laat  mens  gelukkig  voel,  ook  na  mekaar  verlang. 

Ons  het  jare  beleef  waarin  die  hande  vas  aan  die  ploeg  moes  bly,  jare 
van  groot  uitdagings  en  noodsaaklike  nuwe  aanpassing  om  die  eenwording 
van  die  gemeente  te  bewerkstellig.  En  dit  het  gelukkig  plaasgevind,  en 
tot  vandag  toe  voel  almal  verheug  daaroor  en  is  hulle  gewillig  om  ver- 
der  op  te  bou.  God  het  die  gemeente  groteliks  geseën,  asook  die  arbeid 
wat  getrou  verrig  is.  Een  werklike  seën  was  dat  Hy  in  sy  genade  die 
nodige  werkkragte  en  middels  voorsien  het,  Vi  kern  geskep  het  waarom  die 
gemeentelike  werksaamhede  saamgebou  en  saamgehou  is.  Ons  sien  dit  van- 
dag  na  vyftig  jaar.  En  op  hierdie  tydstip  kyk  ons  met  gebed  en  geloofs- 
vertroue  vorentoe,  soek  ons  Gods  genadige  hulp,  lig  en  leiding.  Ons 
ken  ons  taak  en  roeping,  maar  daar  is  so  baie  omstandighede  wat  be- 
nouend  inwerk  dat  ons  *n  ernstige  behoefte  het  om  die  weg  tussen  al 
die  paaie  te  vind , ook  lig  tussen  al  die  ligte  en  die  waarheid  tussen 
al  die  woorde;  veral  om  te  bly  vashou  aan  die  hand  wat  ons  reeds 
half-eeu  lank  gesterk  en  gelei  het.  En  so  gaan  ons  dan  verder  - die 
geloofsoog  gerig  op  ons  Leidsman.  Maar  ons  gaan  ons  belofte  bly  waar- 
maak,  naamlik  om  saam  te  werk  vir  die  uitbreiding  van  Gods  Koninkryk 
op  aarde , en  die  opbou  van  ons  gemeente  en  ons  Kerk. 

Ons  bid  Gods  seënende  genade  aan  u toe  en  die  krag  om  so  vas  te  staan 
en  saam  te  werk  sodat  u beloftewoord  gestand  sal  bly.  Mag  God  u seën, 
mag  Sy  lig  u lei  en  mag  Hy  Sy  vrede  aan  u gee. 


DR  P W VENTER 


PRETORIA 


DR  C J VILJOEN 


DRIE  JAAR  SAAM  MET  BOTHAVILLE 


Die  Nederduitsch  Hervormde  Gemeente  van  Bothaville  is  begunstig 
om  aan  twee  goeie  dinge  vas  te  hou:  Transvaal  en  Vrystaat.  Ons 
eerste  indrukke  30  jaar  gelede  al,  was  die  ryke  tradisie  en  ge- 
skiedenis  van  Bothaville  (saam  met  Boomtuin)  wat  teruggegryp  het 
na  die  vroeë  dae  van  die  kerk  in  Transvaal,  maar  met  eie  wordings- 
geskiedenis  in  die  O.V.S.  Indertyd,  toe  ons  as  'n  jong  ring  ons  daar- 
voor  beywer  het  om  Bothaville  en  omstreke  beter  in  te  skakel  na  die 
suide  toe,  is  ons  ernstig  gemaan  deur  die  toentertydse  skriba  van 
die  Kommissie  van  die  Algemene  Kerkvergadering , wyle  ds  T F J Dreyer, 
om  nie  provinsialisties  te  wees  nie,  want  " die  Hervormde  Kerk  ken 
nie  so-iets  nie." 

Die  eerste  kennismaking  met  Bothaville  in  1956  het  amper  h volle 
jaar  geduur.  Vanuit  Virginia  is  daar  as  konsulent  taamlik  reëlmatige 
bearbeiding  gegee,  want  vanuit  Transvaal  was  daar  nie  meer  veel  aan- 
dag  vir  Bothaville  nie.  Toe  reeds  was  die  gereelde  jaarlikse  Nagmaal 
op  Boomtuin  Vi  aangename  belewenis,  met  basaar  en  al,  by  die  sinkkerk. 
Teen  die  einde  van  1956  kom  ds  Attie  Bierman  om  die  gemeente  in  kom- 
binasie  met  Odendaalsrus  en  Allanridge  te  bearbei.  Hy  woon  toe  op 
Odendaalsrus , maar  ongelukkig  is  hy  na  *n  jaar  met  beroep  daar  weg. 

Toe  begin  ons  tweede  termyn  met  Bothaville  - hierdie  keer  formeel  in 
kombinasie  met  Virginia  en  Hennenman,  alles  noukeurig  beskryf. 
Bothaville  sou  drie  eredienste  per  maand  kry , met  volle  Nagmaalsge- 
leentheid  ook  by  Boomtuin.  (Hierdie  Nagmaal  sou  later  ons  heel 
laaste  amptelike  taak  wees  op  die  laaste  naweek  van  Augustus  1959, 
voordat  ons  self  met  beroep  terug  is  Transvaal  toe).  Die  kombinasie- 
ooreenkoms  het  verder  bepaal  dat  ons  alle  vergaderings , huisbesoek, 
troues,  begrafnisse  en  so  meer  sou  waarneem. 

Dus  begin  die  amptelike  werk  as  nuwe  predikant  van  Bothaville  so  teen 
die  einde  van  1957,  reeds  direk  na  die  afskeid  van  ds  en  mev  Bierman. 
Eers  later  daag  die  besef,  dat  niemand  onthou  het  dat  die  predikant  ook 
amptelik  bevestig  moes  word  in  sy  nuwe  gemeente  nie ! Miskien  getuig 

hierdie  saak3  nou  in  terugblik,  van  die  vanself sprekendheid  waarmee  die 
kerkraad  en  gemeente  die  predikant  aanvaar  het.  In  weinig  gemeen- 
teswas  ons  - eers  as  ongetroude  predikant,  later  met  vrou  en  kind  - 
so  tuis,  as  by  die  Rossouws  en  Fouchés,  die  Van  der  Merwes,  Viljoens, 
Bakkers,  Harmzens,Van  Vuurens,  Labuschagnes , Swanepoels  en  Conradies. 
Feitlik  by  almal  geslaap,  want  die  huisbesoek  is  tydsonthalwe  oor  dae 
aanmekaar  gedoen.  Ons  sal  ook  nie  die  nag  vergeet  toe  ons  saam  met 
ouderling  Rossouw  die  swart  koei  (en  nuwe  karretjie)  disnis  gery  het 
op  die  spooroorgang  na  die  Vaalrivier  se  kant  toe  nie.  Mens  vergeet 
ook  nie  die  geduld  en  begrip  van  'n  wyse  kerkraad  vir  'n  jong  predikant 
wat  daar  besig  was  om  sy  ervaring  te  verbreed  nie.  Mens  vergeet  ook 
nie  die  liefde  en  toegeneëntheid  wat  daar  was  nie;  soms  aangrypend 
gewys , soos  toe  oom  Herman  Harmzen  'n  dubbele  bakhand  silwergeld  in 
die  predikant  se  baadjiesak  gooi  as  'n  spontaan-gekol lekteerde  "af- 
skeidsgeskenk"  van  Boomtuin  ná  die  danksegging  daardie  laaste 
Augustus  nie.  Bothaville  bly  voorwaar  in  ons  herinnering  as  een  van 
die  heel  mooiste  ervarings  in  meer  as  dertig  bedienings jare . 

Nou  is  Bothaville  'n  halfeeu  oud.  Jonk,  na  die  maat  van  onse  Heer 
se  Kerk  op  aarde.  Maar  hier  kon  ons  die  woelinge  van  daardie  jare 
meemaak,  toe  daar  net  een  groot  ideaal  was:  'n  Eie  predikant  op 
Bothaville.  *n  Eie  pastorie,  'n  onafhanklike  standplaas.  Dit  is  ver- 
wesenlik.  Ons  is  saam  met  u dankbaar  dat  die  gemeente  deur  meer  ge- 
reelde  Woord  en  Sakramentsbediening  die  heerskappy  van  God  in  Jesus 
Christus  kon  vestig.  Mag  juis  dit  in  die  toekoms  nog  duideliker  ge- 
sien  word  in  u bestaan  en  werk  as  'n  gemeente.  U leef  en  woon  op  Yi 
plek  waar  groot  getalle  nooit  kon  kom  nie.  Dis  nie  'n  ramp  nie  - eer- 
der  die  kerk  ten  goede,  netsoos  die  moeilike  tye  wat  ons  tans  beleef. 
Mag  u op  die  verlede  voortbou,  bowe-al  op  die  enigste  fondament 
van  die  Kerk,  die  Lewende  Hoeksteen,  wat  vir  ons  almal  kosbaar  is. 

Van  harte  geluk,  en  ons  beste  wense. 


DR  EN  MEV  C J VILJOEN 


GEMEENTE  : PRETORIA-TUINE 

KOL  (DS)  J H BREYTENBACH 

POLISIEKAPELAAN  : 
AFDELING  WES-RAND 


MY  HERINNERINGE  AAN  BOTHAVILLE  GEMEENTE ! 


Die  jaar  en  'n  half  wat  ek  gedurende  1967  en  1968  in  Bothaville 
Gemeente  gearbei  het,  sal  my  altyd  bybly  as  'n  baie  aangename 
tyd  in  my  bediening  as  predikant.  Dit  was  werklik  'n  moeilike 
tyd  vir  my  persoonlik  én  ook  in  die  geskiedenis  van  die  Gemeente. 

Wat  myself  betref,  was  ek  in  daardie  tyd  predikant  van  die  kom- 
binasie  St.  He lena/Odendaalsrus  wat  baie  tyd  en  aandag  geverg  het 
Gedurende  my  dienstydperk  in  Bothaville  was  ek  ook  vir  nege 
maande  konsulent  in  die  vakante  Gemeente  Bloemf ontein . Dit  was 
dus  baie  moeilik  om  nog  tyd  te  kon  vind  om  ook  in  Bothaville 
Gemeente  my  plig  na  behore  te  vervul. 


Wat  Bothaville  Gemeente  self  betref,  was  die  ongelukkige  en 
onver genoegde  Boomtuin-kwessie  pas  iets  van  die  verlede  en  was 
daar  gevolglik  nog  baie  spanninge  en  roeringe  onder  die  Kerkraads- 
lede  en  Gemeentelede . Danksy  die  gróót  genade  van  die  Here, 
goeie  samewerking  in  die  Kerkraad  en  onder  die  Gemeentelede  en 
ook  baie  opoffering,  selfverloëning  en  vergewingsges indhe id  by 
baie  van  die  lidmate,  kon  ons  mekaar  se  hande  vat  en  kon  ons 
daardie  stuk  geskiedenis  agterlaat  en  begin  beplan  en  werk  in 
die  rigting  van  self standigwording.  Die  Here  was  vir  ons  almal 
baie  goed  in  daardie  tyd  en  daarom  was  die  vreugde  baie  groot 
toe  ons  in  Oktober  1968  'n  eie  voltydse  predikant  en  sv  gesin  kon 
ontvang  in  die  persone  van  Dr  en  mev  D J Smith.  Dit  is  nou  reeds 
agtien  jaar  gelede. 


'T  X 


■ 

As  ek  terugdink  aan  daardie  jaar  en  half , dan  onthou  ek  baie 
aangename  én  minder  aangename  gebeurtenis se . Ek  wil  net  die  vol- 
gende  vertel,  wat  die  Gemeentelede  seker  almal  vergeet  het  óf 
dalk  nooit  eers  van  geweet  het  nie:  Aan  die  begin  moes  ons  altyd 
drie-uur  die  middag  diens  hou.  Ek  het  gewoonlik  baie  gou  vaak  ge- 
word  agter  die  motor  se  stuurwiel.  Op  hi  spesifieke  Sondag  nadat 
ek  in  Welkom  *n  groot  ver jaar sdagete  (en  natuurlik  tafelwyn  ook) 
geniet  het,  het  ek  tussen  Allanridge  en  Bothaville  teen  fi  spoed 
van  ongeveer  70  myl  per  uur  vas  aan  die  slaap  geraak  agter  die 
Volkswagen  se  stuurwiel.  Toe  ek  wakker  skrik,  was  die  linker- 
wiele  omtrent  meter  in  die  gras  en  die  regterwiele  op  die 
gruis  langs  die  teerpad.  Dit  was  net  die  groot  genade  van  die 
Here  dat  ek  nie  daar  morsdood  verongeluk  het  nie.  Een  ding  is 
seker:  Daardie  skrik  kan  jy  vir  niemand  beskrywe  nie.  Veelseg- 

gend  is  dat  ek  vir  baie  jare  daarna  nóóit  weer  vaak  geword  het 
agter  die  stuurwiel  nie! 

Ek  onthou  ook  baie  goed  hoe  my  dogter,  Hannalie,  wat  net  mooi  be- 
gin  loop  het,  een  Sondagmiddag  uit  my  vrou  se  hande  losgeraak  het 
en  met  haar  bottel  laat  vat  het  kansel  toe.  Sy  het  seker  gemeen 
dat  haar  pa  baie  dors  is  van  al  dié  gepratery  en  het  reg  voor  die 
kansel  kom  staan  en  'n  paar  keer  haar  bottel  na  my  toe  uitgesteek  en 
kliphard  uitgeroep  "Ta!  Ta!"  Dit  was  natuurlik  tot  groot  ontstelte- 
nis  van  haar  pa  én  nog  groter  ontsteltenis  van  die  ouderlinge  vir 
wie  sy  ook  'n  slukkie  gaan  aanbied  het!  Kan  u glo  dat  sý  nou  reeds 
tweedejaar  op  Universiteit  is! 

Wat  ek  ook  altyd  sal  onthou,  is  die  gasvryheid,  vriendelikheid , 
verdraagsaamheid  en  baie  liefde  wat  ek  en  my  gesin  by  die  mense 
van  Bothaville  Gemeente  geniet  en  ervaar  het.  Ek  wil  geen  name 
noem  nie,  maar  daar  was  veral  spesifieke  gesinne  (hulle  sal  weet 
wie  hulle  is)  van  wie  ons  baie  aangename  herinneringe  het!  Ons 
sê  weer  vir  hulle:  Baie  Dankie! 

Ek  wil  afsluit  deur  vir  Ds  Redelinghuys  en  vir  die  Kerkraad  en 
Gemeente  van  Bothaville  baie  geluk  te  sê  met  die  viering  van 
hulle  vyftigjarige  bestaan.  Dit  is  'n  baie  groot  mylpaal.  Daarvoor 
kan  ons  net  saam  met  die  Psalmdigter  jubel:  "Ek  wil  die  Here  loof, 
met  alles  wat  in  my  is,  wil  ek  sy  heilige  Naam  loof.  Ek  wil  die 
Here  loof  en  nie  een  van  sy  weldade  vergeet  nie".  (Psalm  103: 1&2). 

Wat  die  pad  vorentoe  betref,  wil  ek  u die  seën  van  die  Here  toe- 
bid!  En  onthou  die  waarheid  van  die  woorde  van  Psalm  127:1:  "As 
die  Here  die  huis  nie  bou  nie,  swoeg  dié  wat  daaraan  bou,  tever- 
geefs.  As  die  Here  die  stad  nie  beskerm  nie,  waak  dié  wat  dit 
beskerm,  tevergeefs." 

Ek  groet  u met  die  liefde  van  Jesus  Christus! 


Kol  (Ds.)  J H Breytenbach. 

Vyftig  jaar  in  die  lewe  van  'n  mens  is  'n  hele  entjie  pad.  *n  Mens 
is  dan  al  op  die  stadium  dat  jy  begin  voel  jy  word  oud . Baie  van 
die  mense  wat  vyftig  jaar  gelede  by  die  stigting  van  die  gemeente 
was , is  al  dood  - ander  is  al  redelik  bejaard. 

Vyftig  jaar  in  die  lewe  van  h gemeente  is  daarenteen  sommer  nog 
net  ‘n  klein  stukkie  geskiedenis.  'n  Gemeente  van  vyftig  jaar  oud  is 
sommer  nog  jonk  en  lewenskragtig  en  is  nog  maar  in  die  jare  van 
groei  en  vooruitgang.  Dit  is  só  met  Bothaville  - die  gemeente  is 
nou  eers  vyftig  jaar  jonk  en  die  groot  en  mooi  dinge  lê  nog  voor. 
Die  gemeente  het  nog  baie  kragte  en  vermoëns  om  tot  eer  van 
die  Here  te  groei  en  uit  te  brei. 

Ons  bede  is  dan  ook  dat  die  gemeente  in  die  volgende  vyftig  jaar 
genade,  geloof  en  seëninge  van  die  Here  sal  ontvang,  om  soos  *n 
jong  gesonde  en  sterk  loot  op  die  ware  wingerdstok,  Jesus  Christus, 
baie  geseënde  vrugte  van  die  geloof  te  dra  - sodat  Jesus  se  woorde 
in  Joh  15:8  ook  in  Bothaville-gemeente  se  lewe  waar  sal  wees:  "My 
Vader  word  juis  daardeur  verheerlik  dat  julle  baie  vrugte  dra  en 
my  dissipels  is." 


DR  D J SMITH  EN  GESIN 


. 

GROETEBOODSKAP 
VAN  DS  B J ERASMUS 
GEMEENTE  EENDRACHT , LESLIE 


Eerstens  net  my  opregte  dank  en  waardering  vir  die  eer  wat  die 
Gemeente  my  bied  om  as  een  van  die  vorige  predikante  ook  woorde 
van  gelukwensing  aan  u te  rig  met  die  herdenking  van  u vyftigjarige 
bestaan. 

Vyftig  jaar  in  die  lewe  van  mense  is  lank,  in  die  lewe  van  kerk 
of  gemeente  veel  korter.  Maar  of  dit  nou  kort  of  lank  is  bly  elke 
dag  óf  jaar,  vir  *n  gelowige  lidmaat  of  vir  'n  gemeente  *n  belangrike 
tydperk,  want  elke  dag  kom  hulle  te  staan  voor  die  God  wat  ewig  is. 
Dit  herinner  hulle  dan  ook  aan  die  tydelikheid  van  'n  mens  se  bestaan. 
Die  besef  van  tydelikheid  dryf  egter  nie  na  wanhoop  en  uitsigloosheid 
nie,  maar  roep  eerder  tot  verantwoordelikheid . Daarom  kry  die 
tydelikheid  'n  nuwe  betekenis  in  die  lig  van  God  se  ewigheid.  Hy 
roep  mense  dan  ook,  deur  Jesus  Christus,  uit  die  tydelike  tot  sy 
ewige  heerlikheid. 

Vir  vyftig  jaar  roep  God  se  Woord  mense  dan  ook  in  u gemeente  om 
voorberei  te  word  vir  sy  heerlikheid. 

Vyftig  jaar  van  groei  en  voorspoed  was  u gegun,  en  daarom  is  ons 
saam  met  u dankbaar  dat  die  seën  van  die  Here  in  die  lewe  en  werk 
van  u gemeente  sigbaar  was.  Dankbare  gelowiges  weet  dat  hulle 
sonder  Christus  niks  is  nie  en  sonder  Hom  ook  niks  kan  doen  nie. 

Mag  al  u f eesverrigtings  geseënd  wees  en  dit  u gemeente  ook  stem 
tot  groot  dankbaarheid  teenoor  Hom  wat  Self  sy  kerk  in  stand  hou. 

Van  harte  geluk  met  u vyftigjarige  verjaarsdag. 


DS  EN  MEV  B J ERASMUS  EN  JACO 

NEDEKDUITSCH  HERVORMDE  GEMEENTE  BOTHAVILLE  : 1976  TOT  1980 

' N INDRUK 


Die  proponentseksaraen  aan  die  einde  van  ses  lang  studiejare,  lei 
vir  elke  proponent  ii  fase  van  afwagting  in.  Waar  sou  die  wêreld 
van  predikant-wees  begin?  Vir  my  het  die  afwagting  gepaard  gegaan 
met  wisselende  emosies,  want  die  nuwe  begin  kon  enige  plek  van  bo 
in  die  destydse  Rhodesië  tot  onder  in  die  Kaap  wees.  Anders  as 
sommige  van  my  kollegas,  is  ek  nie  met  beroepe  oorval  nie  - nogal 
h knou  vir  die  ego.  Maar  min  gemeentes  het  kans  gesien  vir  ii  jong, 
onervare  en  ongetroude  predikant. 

Daar  was  net  die  één  beroep.  Die  woorde  wat  my  begroet  het  met  die 
lees  van  die  beroepsbrief  het  'n  groot  indruk  op  my  gemaak  Die 
kerkraad  van  die  Nederduitsch  Hervormde  Gemeente  van  BOTHAVILLE 
het  vandag  op  wettige  wyse  byeengekom  om  te  beroep  as  herder  en 
leraar  van  die  gemeente,  die  weleerwaarde  heer,  proponent  P J Cil- 
liers . " 

Bothaville  was  vir  my  bloot  *n  kol  op  'n  kaart.  Die  Vrystaat  het  ek  glad 
nie  geken  nie.  Ek  het  die  posbus  dopgehou  vir  nog  beroepe,  maar  helaas, 
my  keuse  was  baie  beperk.  Dit  was  Bothaville  óf  Bothaville  óf  .... 
Bothaville.  Vir  hierdie  "keuse"  sal  ek  my  lewe  lank  dankbaar  bly. 

Mense  soos  die  Bothavillers  is  skaars. 

Die  verwelkomingskonf ooi  wat  my  in  die  somer  van  1976  so  tien  kilo- 
meter  buite  die  dorp  ingewag  het,  was  h voorspel  tot  Bothaville  se 
hartlikheid.  Reeds  op  dié  dag  het  ek  mense  ontmoet  wat  *n  groot  in- 
vloed  op  my  lewe  sou  hê . Mense  wat  my  in  die  byna  vyf  jaar  wat  ek 
in  Bothaville  was , deur  'n  periode  van  jeugdige  onervarenheid  en 
voortvarenheid , met  liefde  en  geduld  tot  volwassenheid  sou  lei. 


. 


' 

*n  Gemeente  is  sy  mense ! Wanneer  'n  gemeente  in  herinnering  ge- 
roep  wordj  onthou  jy  sy  mense.  Persoon  wat  onmiddellik  respek 
afgedwing  het5  was  Oom  Kortjan  van  der  Merwe.  Dit  het  'n  blywende 
indruk  gemaak  dat  iemand  met  soveel  lewenservar ing  en  wysheid 
vir  hierdie  jongeling  sonder  enige  voorbehoud  as  predikant  van 
die  gemeente  aanvaar  het. 

Sy  eerlikheid,  warmte,  geloof  en  liefde  vir  mense  het  altyd  die 
beste  in  almal  na  vore  gebring.  Saam  met  oom  Jan  het  ek  deel  van 
•n  span  geword  wat  kon  saamtrek  en  die  kerksaal  is  vandag  nog  'n 
simbool  van  die  gemeente  se  vermoë  om  saam  te  werk. 

Oom  Kortjan  is  prototipe  van  die  deursnee  gemeentelid.  Egte  mense. 
Hartlike  mense.  Soos  Koos  Hendriks.  Hy  het  my  deur  *n  onbekende  en 
deurmekaar  wêreld  van  vergader ings , huisbesoek,  geskille,  boekhou- 
ding  en  finansies  tot  kundigheid  gelei  wat  kerkwerk  betref.  Geen 
boeke  kon  my  leer  wat  hy  my  geleer  het  nie. 

Dit  is  mense  soos  dié  wat  die  Hervormde  Gemeente  Bothaville  sy  hart- 
klop  gee.  En  daar  is  baie  van  hulle.  Met  dié  mense  het  ek  baie  ge- 
deel.  Ek  het  vir  hulle  lief  geword. 

Daar's  ii  Bothaville  gesegde  wat  lui  : "As  mens  eers  van  Bothaville  se 
water  gedrink  het,  kom  jy  altyd  terug."  Dis  waar.  Ek  verlang  baie  na 
Bothaville  se  mense  en  sy  water. 

Mag  die  vreugdevure  met  die  vyftigjarige  bestaansfees  hoog  brand. 


MNR  PIETER  CILLIERS 


DS  J J VAN  WYK 

As  'n  mens  terugdink  aan  Bothaville,  dan  roep  jy  'n  pragtige,  rustige 
plek  vol  natuurskoon  voor  die  gees  se  oog.  Maar  as  'n  mens  Bothaville 
besoek  vind  jy  dit  *n  gewone  plattelandse  dorp.  Wat  is  dit  wat  hierdie 
gewone  dorp  in  die  gedagtes  in  *n  pragtige  plek  waarna  'n  mens  verlang 
verander ? 

Die  antwoord  hierop  is  die  mense.  Dit  is  die  mense  wat  Bothaville  h 
dorp  maak  waarna  Vi  mens  verlang. 

Daarom,  as  ek  die  tydperk  wat  ek  in  die  midde  van  die  Sandvelders 
deurgebring  het  onthou,  dan  weet  ek  dat  hulle,  die  mense,  nie  net 
my  verblyf  nie,  maar  ook  my  herinneringe  aan  die  gemeente  van  Bothaville 
mooi  gemaak  het.  Die  mense  van  die  gemeente  van  Bothaville  het  daarvoor 
gesorg  dat  hierdie  dorp  onuitwisbaar  in  verstand  en  hart  gegraveer  is. 

Die  mylpaal  in  die  geskiedenis  is  dus  nie  net  'n  koue  feit  oor  Yi  aantal 
jare  wat  verby  is  nie,  maar  veral  *n  mylpaal  van  jare  se  liefde,  hulp, 
openheid,  geduld,  verdraagsaamheid , samewerking  en  vele  meer.  Dit  is 
die  geskiedenis  van  hierdie  dinge  wat  die  gemeente  van  Bothaville 
onvergeetlik  maak.  Dit  is  ook  hiermee  dat  ek  u gelukwens. 


DS  J J VAN  WYK 


GEMEENTE  : HORISON,  ROODEPOORT. 

DIE  NEDERDUITSCH  HERVOKMDE  GEMEENTE  VAN  BOTHAVILLE 

1936  - 1986 

- 'N  OORSIG  VAN  DIE  EERSTE  HALFEEU . 

VOORAF. 


Om  die  verlede  te  ken,  is  om  in  ruimer  uitsig  op  die  toekoms  te  hê . 

Maar  om  in  die  verlede  terug  te  kyk  en  alles  volkome  te  begryp,  is 
moeilik.  Selfs  in  die  relatief  kort  tydperk  van  50  jaar,  verander 
mense  se  lewens-  en  wêreldbeskouinge  dramaties.  Veel  van  die 
motiewe,  beweegredes  en  onderstrominge  gaan  verlore  en  al  wat  eintlik 
oorbly  is  die  blote  feite.  Daarom,  as  ons  hierdie  oorsig  lees,  moet 
ons  bewus  wees  van  die  gebreke  daarin.  Ons  moet  onsself  ook  probeer 
indink  in  die  omstandighede  van  destyds;  omstandighede  wat  radikaal 
van  ons  sii  verskil;  omstandighede  waar  mense  met  hul  eiesoortige 
probleme  geworstel  het  en  op  hul  eie  wyse  oplossings  gevind  het. 

Daarom  moet  ons  eerder  probeer  begryp  - nie  sonder  meer  veroordeel  nie. 

In  die  jare  voor  afstigting  (en  seker  vandag  ook  nog)  is  besluite 
en  doelstellings  in  groot  mate  beïnvloed  deur  die  praktiese  uit- 
voerbaarheid  daarvan.  Groot  opofferings  is  gemaak  te  midde  van  bitter 
moeilike  en  gebrekkige  omstandighede . Die  tweede  vryheidsoor log 
rondom  die  draai  van  die  eeu;  die  rebellie,  depressie  en  twee 
wêreldoorloë  het  alles  meegewerk  om  gemeentes  se  finansiële  en 
geestelike  posisies  te  bepaal.  Voeg  daarby  die  gebrekkige  vervoer- 
middels  en  - paaie,  driwwe  wat  dikwels  oorstroom  is,  veesiektes, 
lang  distansies  en  min  predikante,  dan  kry  mens  kykie  na  die 
omstandighede  wat  vele  sake  mede-beïnvloed  het.  Daardie  oms tand ighede 
sal  ons  deurentyd  voor  oë  moet  hou  as  ons  iets  wil  verstaan  van 
die  trotse  onafhanklikheidstrewe  van  ons  voorgangers. 

BEGINJARE. 

Die  handjievol  Hervormers  wat  aan  die  Vrystaatkant  van  die 
Vaalrivier  - min  of  meer  in  die  huidige  distrik  van  Bothaville  - 
gewoon  het,  was  aanvanklik  op  die  gemeente  van  Potchef stroom 
aangewese  vir  hul  geestelike  versorging.  Die  oorgrote  meerderheid 
van  hierdie  mense  het  naby  aan  die  rivier  gewoon  en  moes  die 
rivier  telkens  oorsteek  om  by  die  Transvaalse  gemeente  uit  te 
kom. 

Later  van  tyd  (1866)  het  die  saak  effens  verbeter  met  die  stig- 
ting  van  die  gemeente  Klerksdorp.  Toe  is  die  Vrystaatse  lidmate 
vanaf  Klerksdorp  (wat  nader  was)  bearbei.  Vanaf  die  jaar  1905 
is  hierdie  taak  deur  Ds  P W Ennis  verrig. 

Vroeg  reeds  het  hierdie  enkele  wyk  van  Klerksdorp  egter  al  'n  same- 
horigheidsgevoel  en  onafhanklikheidstrewe  ge-openbaar: 

* In  1911  vaardig  hulle  'n  kommissie  af  om  die  kerkraad  van 
gemeente  Klerksdorp  te  ontmoet  met  die  versoek  dat: 

daar  tweemaal  per  jaar  in  die  Vrystaat  nagmaal  gehou 
sal  word . 

daar  'n  geboutjie  van  hout  en  sink  van  ongeveer  60  vt 
teen  £105  in  die  Vrystaat  opgerig  sal  word. 

(Vanweë  h.  gebrek  aan  finansies  is  slegs  aan  die  eerste 
versoek  voldoen,  maar  die  afvaardiging  was  daarmee 
tevrede) . 

* Die  enkele  wyk  is  later  in  twee  verdeel  en  bedien  deur 
kerkraads lede  wat  deur  die  Vrystaters  self  benoem  en  dan 
later  op  “n  gemeente vergader ing  in  Klerksdorp  verkies  is. 

* In  1932  is  besluit  dat  katkisante  van  die  0 V S vir  drie 
maande  in  die  Vrystaat  self  gekatkiseer  kon  word  en  na 
een  dag  se  ondersoek  belydenis  van  geloof  kon  doen. 

* Alhoewel  die  mense  vanuit  die  Vrystaat  soms  nog  - op  ver- 
soek  van  Klerksdorp  - saam  met  die  gemeente  Basaar  gehou 
het,  het  hulle  die  vryheid  gehad  om  hul  eie  Basaars  in  die 
Vrystaat  te  hou. 

Van  baie  vroeg  af  het  die  Vrystaatse  lidmate  van  die  gemeente  Klerksdorp 
dus  al  'n  groot  mate  van  vryheid  gehad  om  hul  eie  sake  na  goeddunke 
te  reël. 

Mnr  en  mev  J J Harmzen 
Hart-van-Boomtuin. 


AFSTIGTING 


Dit  is  dus  eintlik  voor-die-hand- liggend  dat  die  gedagtes  rondom 
afstigting  al  hoe  meer  op  die  voorgrond  sou  tree.  Teen  die  vroeë 
dertigerjare  was  hierdie  gedagte  dan  ook  reeds  baie  prominent.  'n 
Eerste  vergadering  in  dié  verband  vind  plaas  aan  huis  van  J J 
Harmzen  te  Har t-van-Boomtuin , met  die  gevolg  dat  *n  versoekskrif 
opgestel  en  aan  die  kerkraad  van  Klerksdorp  voorgelê  word.  Daarin 
versoek  die  Vrystaters  die  kerkraad  om  hul  goedkeuring  met  betrek- 
king  tot  afstigting  te  gee.  Omdat  die  Vrystaters  nie  goed  op  die 
vergadering  ver teenwoordig  was  nie  en  die  kerkraad  gevolglik  nie 
geweet  het  wat  hulle  alles  verlang  het  nie,  is  die  versoek  voor- 
lopig  nie  goedgekeur  nie. 

Op  ii  volgende  vergadering  (29  Junie  1935)  is  'n  tweemandeputusie,  te 
wete  J J Harmzen  en  J A Swanepoel,  vanuit  die  Vrystaat  teenwoordig. 

J J Harmzen  spreek  die  vergadering  toe  en  maak  dit  duidelik  dat  in- 
dien  daar  goedkeuring  tot  afstigting  verleen  sou  word,  die  Vrystaters 
nie  van  plan  is  om  enige  eis  teen  die  ouer  gemeente  in  te  stel  nie. 
Weer  word  die  versoek  van  die  hand  gewys , blykbaar  omdat  die  verga- 
dering  van  oordeel  was  dat  die  twee  dele  van  die  gemeente  mekaar  se 
onder s teuning  nodig  het. 

Die  Vrystaters  is  nie  deur  hierdie  beslissing  ontmoedig  nie.  Op  die 
2de  November  van  daardie  selfde  jaar,  dien  daar  ‘n  petisie  met  101 
handtekeninge  vanuit  die  0 V S voor  die  kerkraad  - almal  ten  gunste 
van  afstigting.  Hierdie  keer  is  hulle  suksesvol.  Die  versoek  word 
toegestaan  en  verwys  na  die  eerskomende  Ringsitting.  Op  28  Maart  1936 
is  die  saak  deur  die  Ring  van  Potchef s troom  in  behandeling  geneem  en 
goedgekeur.  Alle  struikelblokke  was  nou  uit  die  weg  geruim  en  die  weg 
geopen  vir  die  totstandkoming  van  'n  nuwe  gemeente  in  die  Vrystaat. 


Voorsitter  tydens  die 
af stigtingsvergadering. 


Skriba  tydens  die 
afstigtingsvergadering. 

23  MEI  1936 


Op  dié  dag  kom  die  Ringskommissie  en  alle  be langhebbendes  op  die 
plaas  Hart-van-Boomtuin  van  J J Harmzen  byeen.  Onder  voorsitter- 
skap  van  Ds  J P van  den  Berg  en  met  Ds  W F H Huysers  as  skriba, 
kon  daar  nou  uiteindelik  tot  afstiging  oorgegaan  word : 

* Die  naam  van  die  nuwe  gemeente  sou  die  "Nederduitsch  Hervormde 
Gemeente  van  Bothaville"  wees. 

* Die  eerste  kerkraad  sou  onder  leiding  van  die  eerste  konsulent 
(Ds  P J J Venter  van  Klerksdorp)  werksaam  wees,  met  T J Conradie 
as  eerste  skriba.  As  ouderlinge  is  J J Janse  van  Rensburg,  J A 
Swanepoel  en  J Swanepoel  verkies,  terwyl  D C Bothma,  D de  Klerk 
en  T J Conradie  as  diakens  sou  optree. 

* As  voorleser  tydens  die  eerste  erediens  is  J J Janse  van  Rensburg 
verkies,  terwyl  J A Swanepoel  as  voorsinger  opgetree  het. 

* Die  Kerkplek  was  voorlopig  'n  waenhuis  op  die  plaas  Hart-van- 
Boomtuin.  Later  sou  'n  eie  geboutjie  opgerig  word. 

* Die  eerste  Basaar  en  Nagmaal  is  bepaal  vir  die  tweede  naweek  van 
Septembermaand . By  daardie  geleentheid  sou  die  eerste  klompie 
Katkisante  die  voorreg  hê  om  belydenis  van  geloof  af  te  lê . 

J Swanepoel  en  J J Janse  van  Rensburg  was  met  die  katkisasie 
behulpsaam. 

* Die  gemeente  stig  af  met  ongeveer  100  belydende  lidmate,  sonder 
enige  skuldlas  en  sonder  finansiële  hulp.  'n  Paar  ou  kerkbanke 

en  'n  nagmaalservies  is  as  geskenk  van  gemeente  Klerksdorp  ontvang. 
Verd.er  kon  daar  onder  die  lidmate  van  die  ouer  gemeente  gekollek- 
teer  word  vir  vrywillige  bydraes. 

Dit  is  duidelik  dat  die  nuwe  gemeente  in  die  Vrystaat  van  die  begin  af 
op  hulself  aangewese  was  om  as  gemeente  die  mas  op  te  kom.  Die  konsulent, 
Ds  Venter,  was  egter  van  meet  af  ten  gunste  van  afstigting  en  het  hierdie 
jong  gemeente  baie  ondersteun.  Hy  was  selfs  bereid  om  die  helfte  van  sy 
konsulentsf ooie  af  te  staan  om  afstigting  te  bevorder  en  die  nuwe  gemeente 
op  hierdie  wyse  finansiël  te  help  dra. 


DS  P J J VENTER 

Eerste  Konsulent  tydens  afstigting. 


Ter  wille  van  volledigheid  haal  ons  hieronder  al  die  name  van  die 
eerste  dopelinge,  belydende  katkisante,  koster  en  af gevaardigdes  na 
meerdere  vergaderings  aan: 

* Eerste  dopelinge  - 24  Mei  1936 . 

- Jacobus  Johannes  Janse  van  Rensburg. 

- Gertruida  Johanna  Harmzen. 

- Jacobus  Stephanus  Swanepoel. 

- Carolina  Elizabeth  Swanepoel. 

- Petrus  Hendrik  Johannes  Marais. 


* Eerste  belydende  katkisante  - 12  September  1936. 


- Marie  Magdalena  Jacoba  Rossouw. 

- Wilhelmina  Johanna  Smith. 

- Cornelia  Maria  Swanepoel. 

- Helena  Christina  Janse  van 
Rensburg . 

- Susanna  Elizabeth  Magrietha 
Janse  van  Rensburg. 

- Wilhelmina  Johanna  Smith. 

- Petronella  Marthina  Swanepoel. 

- Petrus  Johannes  Hendrik  Botes. 

- Johannes  Jacobus  Marais. 

- David  Stephanus  Smith. 


DS  P J J VENTER,  Kerkraads- 

lede  en  die  eerste  groepie 
katkisante  wat  belydenis 
van  geloof  in  die  nuwe 
gemeente  afgelê  het. 


. 

* Eerste  Koster  - 23  Januarie  1937. 

D J Smith  teen  vergoeding  van  £4  per  jaar. 

* Eerste  af gevaardigdes . 

T J Conradie  na  die  Ringsvergadering  van  13  Maart  1937 
te  Parys. 

J A Swanepoel  na  die  Algemene  Kerkvergadering  in  Mei 
1937  te  Pretoria. 

k k k 


EERSTE  KERKGEBOU 


Reeds  met  die  tweede  kerkraadsvergadering  op  12  September  1936,  is 
die  kwessie  van  eie  kerkgebout j ie  aangeroer.  J P van  den  Berg  van 
die  plaas  Boomtuin,  aangrensend  aan  Hart-van-Boomtuin , het  aangebied 
om  standplaas  vir  vyf  jaar  gratis  aan  die  gemeente  beskikbaar  te 
stel.  Finansies  was  daar  egter  nie.  Op  hierdie  stadium  was  omstandig- 
hede  bitter  moeilik  aangesien  almal  nog  gebuk  gegaan  het  onder  die 
nagevolge  van  die  depressie. 

In  April  1938  word  daar  besluit  om  tog  voort  te  gaan  met  die  bouery. 

•n  Boukommissie  word  gekies,  naamlik  J Rossouw  (Voorsitter) , J J Janse 
van  Rensburg,  D de  Klerk,  J P van  den  Berg,  D C Bothma  en  T J Conradie. 
Hulle  laat  nie  op  hulle  wag  nie  en  teen  September  van  daardie  jaar  lê 
die  boukommissie  planne  aan  die  kerkraad  voor.  Die  beoogde  gebou  van 
sink  sou  ongeveer  30  X 60  X lOvt  groot  wees  en  die  materiaal  alleen 
sou  ongeveer  £234  bedra.  T J Conradie  was  bereid  om  die  geld  voor  te 
skiet  en  Dirk  Bothma  het  onderneem  om  die  gebou  teen  *n  vergoeding 
van  £80  op  te  rig. 

In  die  naweek  van  9 September  1939  is  die  eerste  kerkgebout j ie  op 
Boomtuin  in  gebruik  geneem.  Dit  was  klaarblyklik  'n  heel  aanskoulike 
geleentheid : 

Na  kort  seremonie  in  die  ou  waenhuis  op  Hart-van-Boontuin 
is  daar  te  voet  na  die  nuwe  kerkgebou  vertrek.  Heel  voor  het 
J J Harmzen  met  die  Kanselbybel  gestap.  Agter  hom,  J J Janse 
van  Rensburg  met  die  Psalm-  en  Gesangeboek.  Agter  hom  het  die 
res  van  die  prosessie  gevolg.  By  die  kerkgebou  aangekom,  het 
D C Bothma  (Bouer)  die  sleutel  aan  J Rossouw  (Voorsitter  Bou- 
kommissie)  oorhandig.  Hy  het  dit  op  sy  beurt  aan  Ds  J D Storm 
oorhandig  en  ten  slotte  is  dit  aan  Ds  P J J Venter  oorhandig. 

Ná  die  sing  van  Psalm  100:1-3,  het  Ds  Venter  die  gebou  oopge- 
sluit  sodat  met  die  amptelike  ingebruikneming  begin  kon  word. 


Konsulent  tydens  die 
Kerkinwyding. 


Met  die  inwyding  van  die  eerste  kerkgebout j ie  op  die  plaas  Boomtuin 
van  J P van  den  Berg,  is  *n  lang  gekoesterde  ideaal  verwesenlik.  Reeds 
in  1911  was  daar  'n  versoek  aan  die  kerkraad  van  Klerksdorp  om  te  help 
met  die  oprigting  van  só  Yi  gebou.  Die  ingebruikneming  van  hierdie  gebou 
sluit  in  'n  sekere  sin  'n  bepaalde  tydvak  in  die  geskiedenis  van  die 
Nederduitsch  Hervormde  Gemeente  van  Bothaville  af.  Daarna  sou  die 
klem  al  hoe  meer  verskuif  na  Bothaville-dorp , aangesien  die  grootste 
gros  lidmate  later  in  die  meer  suidelike  omgewing  van  die  distrik 
te  vinde  was  en  nie  meer  in  die  noordelike  omgewing  van  Vaalrivier- 
Boomtuin  nie.  Hierdie  selfde  ou  kerkgebout j ie , wat  vir  soveel 
vreugde  verantwoordelik  was , sou  later  ook  die  bron  van  bittere 
tweespalt  en  skeuring  word. 

•k  -k  -k 

TWEE  WEë . 


In  die  periode  wat  gestrek  het  vanaf  die  inwyding  van  die  eerste 
Kerkgebou  in  1939,  tot  en  met  h.  Kerkraadsvergadering  gehou  op 
10  Oktober  1953,  was  daar  verskeie  woelinge,  tweespalt  en  wrywing 
wat  uiteindelik  amper  op  skeuring  uitgeloop  het.  Die  kern  van  die 
probleem  was  gesentreer  rondom  'n  toenemende  polarisasie  en  gevolg- 
like  verwydering  tussen  twee  groepe  in  die  een  gemeente.  Aan 
die  een  kant  was  daar  die  sogenaamde  Boomtuiners  - lidmate  wat  in 
die  meer  Noordelike  omstreke  van  die  distrik  ( in  die  omgewing  van 
Boomtuin)  woonagtig  was  en  hulle  by  Boomtuin  geskaar  het.  Aan  die 
anderkant  was  daar  die  sogenaamde  Bothavillers  - h toenemende  aan- 
tal  lidmate  wat  hulle  in  die  meer  Suidelike  omgewing  van  die  dis- 
trik  (in  die  omgewing  van  Bothaville-dorp)  bevind  het  en  hulle  by 
Bothaville  geskaar  het.  Seersekerlik  was  daar  ook  van  weerskante 
sekere  sentimente  by  óf  Boomtuin  óf  Bothaville  en  ook  lidmate  wat 
redelik  neutraal  gestaan  het.  Afstande  het  *n  rol  gespeel,  maar 
botsende  persoonlike  belange  het  ook  sy  deel  bygedra  om  die  twee 
groepe  al  verder  van  mekaar  te  verwyder. 

Aanvanklik  was  daar  skynbaar  nie  probleme  nie.  Daar  is  gepoog  om 
almal  tegemoet  te  kom  rakende  eredienste  en  Nagmaalsvier ing . Só  is 
daar  dikwels  ook  op  Bothaville  en  selfs  by  geleentheid  te  Sand- 
spruit  Nagmaal  gevier.  Dit  was  bo  en  behalwe  die  Nagmaal  te 
Boomtuin.  In  1937  is  opdrag  gegee  om  op  die  uitkyk  te  wees  vir 
kerkgrond  te  Bothaville  en  by  *n  volgende  vergadering  in  1938  is 
die  moontlikheid  van  h sterk  groei  in  Bothavil le-omgewing  genoem. 

Teen  1940  het  Bothaville  reeds  helfte  van  die  konsulents f ooi  gedra 
en  is  eredienste  om  die  helfte  verdeel.  (Elke  vierde  Sondag  van 
die  maand  - in  die  oggend  te  Bothaville  en  namiddae  te  Boomtuin) . 

Die  Bothaville-gedeelte  is  egter  nie  toegelaat  om  hul  eie  Basaar 
te  hou  nie  - slegs  *n  kollekte. 

Van  baie  vroeg  af  is  die  moontlikheid  dus  reeds  oopgehou  dat 
Bothaville-gedeelte  in  "n  sterk  gemeente  kan  ontwikkel.  Toe  dit 
egter  begin  gebeur  en  Bothaville  toenemend  in  lidmatetal  en  belang- 
rikheid  toeneem,  het  polarisasie  al  hoe  meer  ingetree.  In  1944  het 
Bothaville-groep  aan  Boomtuin  gevra  om  af  te  stig  - wat  nie  toege- 
staan  is  nie  vanweë  die  onvermoeë  van  altwee  groepe  om  alleen  na 
behore  te  funksioneer.  Later  sou  die  rolle  omgekeer  word  en  Boomtuin 
aan  Bothaville  vra  om  af  te  stig.  Tóg  is  daar  blykbaar  op  hierdie 
tydstip  nog  in  terme  van  een  gemeente  gedink,  soos  blyk  uit  die  feit 
dat  daar  in  daardie  jaar  nuwe  Psalm-  en  Gesangeboeke  vir  altwee 
"groepe"  bestel  is.  Teen  hierdie  tyd  is  daar  reeds  gepraat  van  "groep" 
of  "afdeling"  Boomtuin  en  "groep"  of  "afdeling"  Bothaville,  maar 
alle  kerkraadsvergaderings  is  nog  op  Boomtuin  gehou  en  alle  adminis- 
trasie  en  finansies  het  nog  deur  een  kanaal  gegaan.  Die  gemeente 
is  ook  strykdeur  deur  een  konsulent  op  'n  keer  bedien. 


20. 


Die  groep  belydende  katkisante  wat  in 
1947  deur  Dr  P W Venter  aangeneem  is. 


Met  verloop  van  tyd  het  die  situasie  drasties  begin  verander. 

Vanaf  18  Oktober  1947  is  kerkraadsvergader ings  om  die  beurt  op 
die  dorp  en  op  Boomtuin  gehou,  terwyl  dieselfde  notuleboek  nog 
steeds  gebruik  is.  Een  skriba  het  ook  saam  met  die  een  konsulent 
al  hierdie  vergaderings  behartig.  Op  die  9de  April  1949  is  egter 
besluit  om  vir  elke  afdeling  'n  eie  kassier  te  kies.  Die  gevolg 
was  dat  elke  groep  noodwendig  ook  hul  eie  kasboeke  en  t jekrekenings 
gekry  het.  Die  paaie  het  nou  begin  uiteenloop,  alhoewel  die  afde- 
lings  nog  in  sekere  opsigte  na  mekaar  se  belange  omgesien  het. 

Daar  was  nog  een  skriba  wat  om  die  helfte  deur  die  twee  afdelings 
vergoed  is.  (£6  per  afdeling  per  jaar)  Ook  het  Boomtuin  in  1950  nog 
fi  bedrag  van  £472-15-3  aan  die  kerkboufonds  van  Bothaville  oorbe- 
taal.  Aan  die  ander  kant  het  die  twee  afdelings  in  daardie  selfde 
jaar  elkeen  sy  eie  af gevaardigde  na  die  Ringsvergader ing  gestuur. 

DR  P S DREYER  - Konsulent  van 
Boomtuin . 


DS  M M J GROBLER  - Konsulent 
1949/1950. 


Vanaf  Januarie  1951  het  die  weë  totaal  geskei.  Elke  afdeling  het  sy 
eie  konsulent  gekry  (Dr  P S Dreyer  in  Boomtuin  en  Dr  P W Venter  in 
Bothaville)  en  elkeen  ook  sy  eie  skriba.  Boomtuin  het  gevolglik  'n 
eie  notuleboek  begin,  terwyl  Bothaville  normaalweg  in  die  ou  boek 
voortgegaan  het.  Op  'n  gesamentlike  vergadering  van  die  twee  "Kerkrade" 
(28  April  1951)  is  selfs  'n  geografiese  verdeling  gemaak  en  *n  grenslyn 
tussen  die  twee  afdelings  bepaal.  Na  regte  was  dit  nog  een  gemeente, 
maar  prakties  gesproke  het  elke  afdeling  geheel-en-al  soos  *n  onafhank- 
like  gemeente  gefunksioneer . 


Telkens  was  daar  pogings  van  weerskante  om  die  tweeloop  te  beëindig. 

Dr  P W Venter  het  in  Januarie  1952  reeds  pogings  in  dié  verband  aan- 
gewend  en  Dr  P S Dreyer  weer  op  sy  beurt  in  Mei  1952.  Gesamentlike 
vergaderings  is gehou  om  te  poog  om  'n  basis  vir  samewerking  te  vind, 
maar  op  'n  Gemeentevergadering  in  September  1952  het  Boomtuin  besluit 
om  te  vra  vir  afstigting  (waarop  Dr  Dreyer  sy  teenstem  laat  aanteken 
het).  Hierop  het  Bothaville  besluit  om  in  *n  skrywe  aan  die  Ringskom- 
missie  daarop  aan  te  dring  dat  Boomtuin  eers  bewys  moet  lewer  van  sy 
groeipotensiaal  en  self standigheid  voordat  toelating  tot  sodanige 
afstigting  gegee  word.  Die  Ringskommissie  het  aanbeveel  dat  samewer- 
king  moet  plaasvind,  en  wel  op  die  basis  van  een  skriba  en  kassier, 
met  een  stel  boeke  en  Kerkraadsvergader ings  slegs  op  Bothaville. 

Boomtuin  sou  wel  die  reg  hê  om  sy  eie  Kerkraadslede  te  nomineer  en 
daar  sou  nog  twee  of  meer  kere  per  jaar  nagmaal  op  Boomtuin  bedien  word. 


Hiermee  het  T J Conradie  probleme  gehad . Volgens  hom  was  Boomtuin  steeds 
die  moedergemeente  en  daarom  moes  hulle  steeds  helfte  van  die  Kerkraads- 
vergaderings  kry.  Uiteindelik,  ná  ii  lang  bespreking,  loop  die  saak 
op  'n  stemming  uit.  Op  10  Oktober  1953  word  daar  met  12  stemme  teenoor 
8 besluit  ten  gunste  van  samewerking.  Daar  sou  dus  voortaan  samewer- 
king  wees  op  die  voorwaardes  van  die  Ringskommissie . Dit  was,  in  die 
woorde  van  Johan  Harmzen,  " 'n  geskiedkundige  dag" . Maar  dit  was  nie  die 
einde  van  die  hele  Boomtuin-Bothavil le  onverkwiklikheid  nie.  Eers  aan 
die  begin  van  die  sestiger jare , toe  die  klompie  oorblywende  Boomtuiners 
aan  Orkney  afgesny  is,  sou  daar  kalmte  en  vreedsame  vooruitgang  in  die 
Nederduitsch  Hervormde  Gemeente  van  Bothaville  kom. 


22. 


TWEEDE  KERKGEBOU 


Aanvanklik  het  eredienste  op  Bothaville  in  woonhuise  van  Hervormde 
lidmate  plaasgevind.  Later  het  die  ou  kerksaaltjie  van  die  Neder- 
duitse  Geref ormeerde  Kerk  in  hierdie  behoefte  voorsien  en  nog  later 
die  stadsaal  van  Bothaville.  Hierdie  reëlings  was  nie  sonder  haak- 
plekke  nie  en  teen  die  vroeë  vyftigerjare  was  daar  fi  dringende  be- 
hoefte  aan  eie  Kerkgebou.  Daar  is  reeds  in  die  jare  veertig  begin 
om  geld  vir  hierdie  doel  in  te  samel  en  Boomtuin  het  ii  ruime  deel 
daartoe  bygedra.  Later  van  tyd,  ná  polarisasie  begin  intree  het,  het 
die  inisiatief  egter  al  hoe  meer  van  Bothaville  begin  uitgaan. 

Dit  is  blykbaar  vroeg  reeds  algemeen  aanvaar  dat  die  gemeente  van 
Bothaville  mettertyd  op  die  dorp  gevestig  sou  raak.  Daarom  het  die 
kerkraad  (van  Boomtuin)  reeds  teen  1937  pogings  aangewend  om  eien- 
dom  op  die  dorp  te  bekom.  Die  eiendom-kwessie  sou  egter  nog  ii  lang 
nadraai  hê  (tot  in  Bloemf ontein) . Eers  in  1952  kon  J P van  der  Merwe 
berig  dat  daar  twee  erwe  bekom  is  vir  *n  Kerk.  Agterna  is  weer  probeer 
om  daardie  erwe  om  te  ruil  vir  ander  op  die  ou  markplein,  omdat  die 
bestaande  erwe  diep  slote  gehad  het  wat  opgevul  moes  word.  Daar  is 
toe  uiteindelik  besluit  om  die  erwe  in  die  Noord-Westelike  uitbreiding 
te  aanvaar  en  toe  kon  in  alle  erns  met  Kerkbou  begin  word. 

Op  die  9de  Januarie  1954  is  planne  aan  die  Kerkraad  voorgelê  vir  die 
oprigting  van  'n  gebou  bestaande  uit  klip  én  steen  (Aangesien  klip 
alleen  te  duur  sou  wees). 

Die  banke  kon  van  ene  mnr  Leemhuis  verkry  word  teen  £2  per  lopende 
voet  en  die  preekstoel  teen  £75.  Mnr  Vermooten  sou  as  argitek  optree 
teen  'n  vergoeding  van  £125.  Tenders  is  toe  gevra,  met  sluitingsdatum 
30  April  1954.  Die  tenders  is  op  1 Mei  oopgemaak  en  daar  is  soos  volg 
getender : 


£4  500 
£4  200 
£3  435 
£2  880 
£1  400 


H J J de  Meyer 
G H de  Meyer 
Mnr  Cornelissen 
C P de  Meyer 
I Z Otto 


Aanvanklik  is  I Z Otto  se  tender  aanvaar,  maar  toe  hy  nie  die  nodige 
sekuriteite  kon  gee  nie,  is  C P de  Meyer  s'n  aanvaar  teen  "n  verlaagde 
£2  500.  J P van  der  Merwe  sou  saam  met  die  bouer  werk,  aangesien  hy  ‘n 
"meester  met  klipwerk  is".  Baie  van  hierdie  klip  is  per  trekker  en 
sleepwa  vanuit  die  Transvaal  aangery  sodat  die  bouwerk  kon  vlot. 

Die  boukommissie  onder  wie  die  werk  uiteindelik  voltooi  is,  was: 

A J Prinsloo,  R P van  Vuuren,  C S Harmzen,  J Roussouw,  J C Fouché 
en  J J R Laurens.  Op  8 Augustus  1954  word  die  eerste  sooi  deur  Dr 
P W Venter  gespit  en  word  ook  verskeie  skenkings  ontvang: 

Kanselbybel  : Dr  en  mev  P W Venter 

Kansel  : Dr  en  mev  P W Venter 

Kansellap  : Mev  P A Swanepoel 

Nagmaaltaf eldoek : Mev  H Harmzen. 

Op  die  15de  Januarie  1955  kon  die  hoeksteen  deur  Dr  Venter  onthul 
word  en  op  die  8ste  Oktober  1955  het  hy  die  feesrede  in  die  voltooide 

Kerkgebou  gelewer.  Alhoewel  die  gemeente  nog  vir  die  volgende  dekade 
sou  dra  aan  die  kerkskuld,  is  daar  met  moed  en  deursettingsvermoeë  g 
werk  totdat  die  kassier  op  die  5de  Februarie  1965  met  dankbaarheid 
kon  aankondig  dat  die  skuld  nou  betaal  kon  word. 


DS  J H NAUDE,  ouderlinge  J P van  der  Merwe  en  E Vermaak 
saam  met  die  katkisante  tydens  die  inwyding  van  die 
Kerkgebou  - 1955. 


'n  Foto  van  die  voltooide  Kerkgebou  tydens  die  inwyding 


8 Oktober  1955. 


24. 


MOÏÏT  IN  BYDEL  BLY. 


Die  inwyding  van  hul  eie  Kerkgebou  was  *n  belangrike  mylpaal  vir 
die  groepie  Hervormers  van  Bothaville.  Hierna  sou  *n  nuwe  fase  in 
die  gemeentelike  werksaamhede  aanbreek: 

*n  Predikant  in  kombinasie  met  verskeie  gemeentes  sou  beroep 
word 

die  Boomtuin-kwessie  tot  h klimaks  gevoer  word  en 

planne  vir  ii  eie  predikant  met  standplaas  Bothaville 
sou  vorm  begin  aanneem. 


* 


* 


25. 


' N NUWE  FASE 


* IN  KOMBINASIE 


DS  P W A BIERMAN 

Eerste  kombinasiepredikant  1956/1957 


Deur  die  jare  heen  was  daar  voordurend  pogings  van  verskeie 
gemeentes  om  met  Bothaville  te  kombineer.  Om  verskillende  redes 
is  hierdie  versoeke  telkens  van  die  hand  gewys.  Die  gevolg  was 
dat  Bothaville-gemeente  tot  1956  deur  aantal  konsulents-predi- 
kante  bedien  is.  Eers  op  23  Mei  1956  (presies  20  jaar  na  die 
stigting  van  die  gemeente)  word  Ds  P W A Bierman  in  kombinasie  met 
Odendaalsrus  en  Allanridge  beroep.  Hy  het  die  beroep  aanvaar  en 
word  op  6 Oktober  1956  as  predikant  van  Bothaville  bevestig. 
Eredienste  is  gereël  vir  die  Iste  en  3de  Sondag  van  die  maand  en 
Bothaville  het  onderneem  om  ki  derde  van  die  kombinasief ooie  te 
dra . 

\ 
í 

Ned.  Herv.  Kerk  van  Afrika  | 

'v 

GEMEENTE  BOTHA  VILLE  S 


ONTVANGS 

van  Ds.  en  Mev.  P.  W . A.  Bierman 
en 

Bevestiging  te  Bothaville 

★ 

OKTOBER  1956 

★ 

U I VORD  VRIENDELIK  EN  HARTLIK  UITGENOOI 
DEUR  DIE  KERKRAAD  EN  GEMEENTE  IM.V  BOTIIA- 
VILLE  NA  DIE  ONTVANGS  VAN  DS.  EX  MEVROl’ 
P.  W.  A.  BIERMAN,  IN  DIE  STADSAAL  l'.l.V  BOTIIA- 
VILLE,  OP  SATERDAG,  6 OKTOBER  1956  , 0.1/  10  V .M . 
AS00K  NA  DIE  BEVESTIGING. 

Namens  die  Kerkraad  van  Bothaville: 

■ Ds.  P.  T.  JACOBS,  Konsulent. 

D.  DE  BEER,  Scriba,  Bot/iaville. 


4;  GOUDLAND.  DDENDAA'.SRUS 


Die  vreugde  was  maar  van  korte  duur,  want  teen  die  tweede  helfte 
van  1957  aanvaar  Ds  Bierman  'n  beroep  na  Boksburg.  Die  vorige  kon- 
sulent,  Dr  C J Viljoen,  het  die  leisels  oorgeneem  en  die  gemeente 
vanuit  Virginia  bedien  tot  aan  die  einde  van  Augustus  1959,  toe 
hy  ii  beroep  na  Randpoort  aanvaar  het.  Gedurende  Dr  Viljoen  se 
bedieningstydperk  op  Bothaville  is  'n  Jeugvereniging  gestig  met 
W J Pretorius  as  eerste  voorsitter  en  mej  J de  Beer  as  sekretaresse . 
In  1959  het  J J Hendriks  as  tweede  voorsitter  gevolg. 


27. 


Ds  P J J Venter,  Ouderlinge  J P van  der  Merwe  en 
J C Fouché  saam  met  katkisante  van  1960. 


Op  23  Junie  1960  word  'n  tweede  kombinasieooreenkoms  gesluit  - hierdie 
keer  met  Virginia  en  Hennenman.  Eredienste  is  soos  volg  verdeel: 

Virginia  4,  Bothaville  3 en  Hennenman  2 keer  per  maand . h Paar  eerste 
beroepe  is  onsuksesvol,  maar  op  22  Oktober  1960  word  Ds  W J Kemp  be- 
roep.  Hy  het  die  beroep  aangeneem  en  sou  predikant  van  Bothavi 1 le-kombinas ie 
bly  tot  en  met  die  9de  April  1967,  toe  hy  amptelik  van  die  gemeente 
losgemaak  is.  Onder  sy  leiding  het  die  Boomtuin-dispuut  tot  'n  klimaks 
gevorder  en  is  daar  ook  begin  met  die  oprigting  van  h eie  pastorie. 


28. 


DS  W J KEMP 

Kombinasiepredikant  1960  tot  1967. 


* BOOMTUIN 


Tussen  die  jare  1953  (toe  besluit  is  om  saam  te  werk)  en  1965  (toe 
Boomtuin  aan  Orkney  afgesny  is)  sou  die  laaste  toneel  van  die  Boom- 
tuin-Bothavi 1 le  drama  hom  afspeel.  Hierdie  tragiese  gebeure  het  vele 
kante  gehad  en  is  daarom  nie  so  maklik  te  beoordeel  nie  (Dit  is  dan 
ook  nie  ons  doel  nie).  Genoeg  om  te  sê  dat  verskeie  gebeure  en  per- 
sone  'n  rol  in  die  hele  kwessie  te  speel  gehad  het.  Dit  sou  sinloos 
wees  om  nou , ná  soveel  jare,  nog  die  vinger  na  hierdie  of  daardie 
kant  te  wys.  Wat  dus  hier  weergegee  word  is  slegs  h poging  om  baie 
oorsigtelik  die  feite  tot  ons  beskikking  deur  te  gee. 

Ná  die  samewerkingsooreenkoms  van  1953,  soos  deur  die  Ringskommi s s ie 
aanbeveel,  in  werking  gestel  is,  was  daar  'n  kort  tydperk  van  relatiewe 
rus  en  vrede  in  die  twee  afdelings  van  die  gemeente.  Mettertyd  het 
ou  griewe  weer  na  vore  getree  - griewe  wat  al  hoe  meer  in  hewigheid 
toegeneem  het.  Die  gevolg  was  dat  daar  in  1965  “n  definitiewe  breuk 
gekom  het  met  die  afsnyding  van  Boomtuin  aan  Orkney. 

Daar  was  sommige  lidmate  van  die  Boomtuin-gedeel te  wat  blykbaar  heeltemal 
tevrede  met  die  ooreenkoms  van  1953  was.  Ander  egter,  het  aansluiting 
by  Klerksdorp-gemeente  begin  soek.  Só  is  die  grenslyn  tussen  Botha- 
ville  en  Klerksdorp  (op  daardie  stadium  die  Vaalrivier)  geskend. 

Verskeie  sake  soos  die  verkiesing  van  kerkraad s lede , eredienste  op 
Boomtuin,  die  grond  van  J P van  den  Berg  waarop  die  kerkgebou  gestaan 
het,  die  grenslyn  tussen  Bothaville  en  Orkney  (gestig  1956)  en  die 
kerkgebout j ie  self  (wat  vervalle  begin  raak  het)  het  aanleiding  tot 
hernieude  onenigheid  en  verwydering  gegee. 


. 


29. 


Uiteindelik  is  besluit  om  'n  wyksvergader ing  te  Boomtuin  te  hou 
om  té  poog  om  die  verskille  by  te  lê.  Hierdie  vergadering  vind 
plaas  op  24  Oktober  1959  en  Boomtuin  vra  verskeie  toegewings: 

Twee  keer  per  jaar  Nagmaal  te  Boomtuin 
Aanneming  en  Voorstelling  van  katkisante  op  Boomtuin 
Verkiesing  en  Voorstelling  van  eie  Kerkraads lede  te  Boomtuin 
Dat  kinders  op  Boomtuin  gedoop  word 
Instandhouding  van  Boomtuin  se  Kerkgebou 
- T J Conradie  vra  dat  dit  so  genotuleer  en  deur  die  Ring  onder- 
teken  word. 

Hierdie  toegewings  is  op  7 November  1959  deur  'n  gemeentevergader ing , 
gehou  te  Bothaville,  goedgekeur.  Prakties  gesproke  het  Boomtuin  dus 
die  reg  verkry  om  feitlik  as  selfstandige  gemeente  te  funksioneer, 
presies  die  situasie  van  vóór  1953.  Daar  was  nou  weer  'n  stadium  van 
relatiewe  kalmte  en  "n  mate  van  goedges indheid . Boomtuin  was  selfs 
bereid  (op  'n  gemeentevergadering  - 2 April  1960)  om  van  sy  fondse 
af  te  staan  om  die  pastoriebouf onds  van  Bothaville  te  ondersteun. 
Bothaville  het  op  hulle  beurt  goedkeuring  aan  Boomtuin  verleen  om 
hul  eie  basáar  te  hou  (13  Oktober  1961).  Hierdie  mate  van  kalmte 
was  egter  van  korte  duur,  want  die  finale  breuk  was  voor  die  deur. 

Die  aanleiding  tot  genoemde  breuk  moet  onses  insiens  gesoek  word  in 
aansoek  van  J P van  den  Berg,  wat  op  19  Oktober  1962  voor  die  kerk- 
raad  van  Bothaville  gedien  het,  dat  die  geboutjie  op  sy  grond  ver- 
wyder  moes  word  aangesien  "hy  voel  dat  sy  tyd  kort  word".  Hierdie 
versoek  is  goedgekeur  en  *n  laaste  diens  in  die  kerkie  is  gereël 
vir  Kersdag  1962.  As  blyk  van  waardering  is  besluit  om  aan  Van  den 
Berg  'n  familiebybel  te  skenk.  Toe  Van  den  Berg  egter  van  mening 
verander  en  nie  meer  die  kerkie  wou  laat  verwyder  nie,  het  die  saak 
ii  ander  wending  geneem.  Vele  samesprekings  met  hom  en  briefwisseling 
met  die  Ringskommissie  het  gevolg.  Die  besluit  van  die  gemeenteverga- 
dering  (20  Oktober  1962)  om  die  gebou  te  laat  verwyder  is  gevolglik 
ook  telkens  uitgestel. 

Intussen  het  Boomtuin  besluit  om  weer  te  probeer  afstig.  Hulle  wou 
met  Vierfontein  kombineer  (wat  'n  wyk  van  Orkney  was)  en  sodoende  saam 
•n  gemeente  vorm.  Blykbaar  is  daar  in  hierdie  verband  direk  met  die 
Ringskommissie  geskakel,  want  op  19  April  1963  dien  daar  *n  verslag  van 
die  Ringskommissie  oor  gemelde  saak  voor  'n  kerkraadsvergader ing  van 
Bothaville.  Die  Ringskommissie  het  afstigting  afgekeur  en  verdere 
besluite  in  die  hande  van  die  kerkraad  gelaat. 

Verdere  onderhandelings  met  J P van  den  Berg  met  betrekking  tot  die 
kerkie  op  sy  grond  het  gevolg.  Briewe  is  deur  die  kerkraad  aan  hom 
geskryf  waarop  geen  antwoord  ontvang  is  nie,  en  die  situasie  het  in 
die  algemeen  uiters  vlambaar  geword.  Daar  is  byvoorbeeld  besluit, 
nadat  T J Conradie  om  die  sleutel  aansoek  gedoen  het,  dat  broeders 
Nel  en  Van  Vuuren  die  gebou  sal  gaan  sluit  en  die  sleutel  aan  die 
skriba  sal  oorhandig  vir  veilige  bewaring.  Uiteindelik  is  op  ki  ver- 
gadering  gehou  in  Januarie  1964  besluit  dat  die  kerkie  in  die  volgende 
maand  afgebreek  sou  word.  Dit  was  die  finale  breekpunt  in  die  Bothaville- 
Boomtuin  dispuut.  Van  samewerking  was  daar  nou  geen  sprake  meer  nie. 

Direk  na  die  afbreek  van  die  kerkie  in  Februarie  1964  het  47  persone 
vanuit  Boomtuin-omgewing  'n  versoekskrif  onderteken  waarin  hulle  vra  om 
aan  Orkney  te  behoort.  Hulle  wou  bitter  graag  onder  Vierfontein  val  sodat 
hulle  saam  'n  gemeente  kon  vorm.  Dit  was  op  daardie  stadium  egter  nie  moont- 
lik  nie  en  aie  Ringskommissie  het  besluit  om  Boomtuin  onder  Orkney  te  laat 

val,  maar  met  die  ooplaat  van  die  moontlikheid  om  later  'n  gemeente  op  Vierfon- 
tein  te  stig  waaronder  Boomtuin  dan  sou  val.  Gedurende  Oktober  1965  het 
die  skriba  van  die  Ring  van  Bloemfontein  aan  die  skriba  van  die  Ring  van 
Potchef stroom  die  nuwe  grensreëlings  deurgegee.  Die  Noordelike  grens  van 
Bothaville  aan  die  Vaalrivier  is  Suidwaarts  verskuif  om  die  groepie 
Boomtuinlidmate  in  te  sluit  sodat  beide  hulle  en  Vierfontein  onder  Orkney 
kon  val. 

Hiermee  is  die  Bothaville-Boomtuin  onenigheid  finaal  uit  die  weg  geruim. 

Tot  op  die  huidige  sou  daar  nog  steeds  roeringe  oor  die  grense  bestaan 
en  daar  is  nog  baie  lidmate  wat  die  struwelings  en  tweespalt  baie  goed 
onthou.  Die  gemeente  van  Bothaville  kon  egter  ten  minste  nou  voortgaan 
met  sy  werksaamhede  sonder  die  gedurige  tweespalt  in  een  gemeente. 


* PASTORIEBOU 


Minder  as  Vi  jaar  na  die  inwyding  van  die  Kerkgebou  op  Bothaville,  was 
daar  reeds  sprake  van  twee  erwe  direk  langs  die  kerkgebou  wat  die  ge- 
meente  wou  bekom.  Op  16  Junie  1956  gee  die  gemeente  aan  die  kerkraad 
opdrag  om  die  betrokke  erwe  aan  te  koop  teen  ’n  maksimum  koopprys  van 
£300  per  erf.  Blykbaar  het  hierdie  onderhandelings  misluk,  want  op  'n 
vergadering  van  26  Julie  1958  kry  die  kerkraad  opdrag  om  Erf  Nr  615 
aan  te  koop.  Dit  sou  uiteindelik  daartoe  lei  dat  'n  gemeentevergader ing 
van  7 November  1959  aan  die  kerkraad  toestemming  verleen  om  daardie 
erf  om  te  ruil  vir  'n  beter  een  wat  tans  in  besit  van  die  gemeente  is. 

Reeds  lank  is  daar  gepraat  oor  die  moontlikheid  van  *n  eie  pastorie. 

Die  kerkskuld,  wat  eers  in  1965  afgelos  is,  sou  egter  verhinder  dat 
daarmee  begin  kon  word.  Op  *n  gemeentevergader ing  van  6 Februarie  1965, 
doen  Ds  W J Kemp  'n  beroep  op  die  gemeente  om  aan  die  werk  te  spring  met 
f ondsinsameling  vir  die  beoogde  pastorie.  Dit  lei  daartoe  dat  die  kerkraad 
die  volgende  dag  'n  kommissie  aanwys  om  die  bouplanne  vir  die  pastorie 
na  te  gaan.  Eers  die  volgende  jaar  (31  Augustus  1966)  kom  die  nuwe 
finansiële  komitee,  wat  ook  as  bou-  en  terreinkomitee  sou  optree,  by- 
een  om  die  beoogde  bouwerk  te  bespreek.  Onder  leiding  van  hierdie 
komitee  sou  die  bouery  uiteindelik  aan  die  gang  kom.  Hulle  was:  Ouder- 
linge  F Pretorius  en  Fouché,  Diakens  F C van  der  Merwe  en  J J Hendriks. 
Ampshalwe  sou  Ouderling  B Viljoen  en  Diaken  W J Pretoius  ook  die  verga- 
derings  bywoon,  terwyl  broeder  Ben  Du  Preez  ook  later  gekoopteer  is. 

Op  die  lOde  September  van  daardie  jaar,  word  besluit  om  oortrokke 
fasiliteite  by  Volkskas  Bank  te  bekom  vir  'n  bedrag  van  R8  000  oor  'n 
tydperk  van  12  maande.  Skattings  vir  die  totale  koste  was  op  hierdie 
stadium  'n  bedrag  van  R12  000  tot  R14  000.  Teen  die  helfte  van  1967  kon 
daar  berig  word  dat  daar  tot  op  daardie  stadium  nog  kontant  gebou  is. 

Aan  die  einde  van  1967  egter,  is  die  kerkraad  genoodsaak  om  *n  verband- 
lening  van  R6  000  by  die  Nasionale  Bouvereniging  teen  Vi  rentekoers  van 
8,57o  oor  lOjaar  aan  te  gaan.  *n  Eerste  verband  op  die  pastorie-erf  vir 
■n  bedrag  van  R600  is  ook  aangegaan,  sodat  daar  voldoende  fondse  sou 

wees  om  die  bouwerk  te  voltooi.  Daar  kan  aangeneem  word  dat  die 
gebou  teen  die  helfte  van  1968  bykans  voltooi  was,  want  op  die 
lOde  Mei  is  besluit  om  nie  die  pastorie  intussen  te  verhuur  nie. 

Op  die  9de  Augustus  1968  is  die  finansiële  posisie  bespreek  met  die 
oog  op  die  beroep  van  ii  eie  predikant.  Aan  die  Bouvereniging  was 
ongeveer  R6  000  verskuldig  en  op  die  oortrokke  rekening  ha  bedrag 
van  R4  400  uitstaande.  Die  dankoffers  het  daardie  jaar  R2  013 
opgelewer  sodat  daar  nog  bykans  R2  400  op  die  oortrokke  rekening 
verskuldig  sou  wees.  Eers  word  besluit  om  te  wag  met  die  beroep 
tot  die  skuld  by  Volkskas  Bank  ten  minste  afbetaal  is,  maar  *n 
anonieme  skenker  kom  na  vore  wat  4i  bedrag  van  R4  000  skenk  op 
voorwaarde  dat  die  gemeente  nou  beroep.  Alle  struikelblokke  was 
nou  uit  die  weg  geruim  en  op  'n  gemeentevergader ing  gehou  te 
Bothaville  op  25  Augustus  van  daardie  jaar,  gee  die  gemeente 
opdrag  om  te  beroep  en  om  Ds  J H Breytenbach  van  St  Helena  van 
die  gemeente  los  te  maak. 


•k 


EERSTE  PREDIKANT  MET  STANDPLAAS  BOTHAVILLE 


Aanvanklik  sou  gepoog  word  om  in  kombinasie  met  Allanridge  te  be- 
roep.  ‘n  Bedrag  van  R500  per  jaar  is  genoem  as  moontlike  kombinasie- 
fooie.  Dit  kon  egter  nie  verwesenlik  word  nie  en  Bothaville  het 

besluit  om  alleen  te  beroep  en  weer  later  met  Allanridge  te  onder- 

handel  Daarvoor  sou  egter  eers  die  Raad  van  Finansies  se  goedkeuring 
verkry  moes  word.  In  Augustus  1968  keur  die  Raad  van  Finansies,  ná 
onderhandelings  met  J J Hendriks,  dit  goed  dat  Bothaville-gemeente 
selfstandige  standplaas  vorm.  Hierdie  gemeente  kon  dus  nou  op 
sy  eie  predikant  beroep,  wat  merkwaardig  was  - merkwaardig  omdat 
Bothaville  op  daardie  tydstip  die  gemeente  met  die  kleinste  lidmatetal 
binne  die  Nederduitsch  Hervormde  Kerk  was  wat  toegelaat  is  om  'n 
selfstandige  standplaas  te  vorm. 

Op  die  5de  September  1968  is  aan  Ds  J H Breytenbach  ii  akte  van  los- 
making  gegee.  Hy  het  die  gemeente  na  die  vertrek  van  Ds  W J Kemp 

tot  op  daardie  datum  toe  hy  losgemaak  is,  vanuit  St  Helena  bedien. 

Op  dieselfde  dag  is  tot  die  beroepshandeling  oorgegaan  en  Dr  D J 
Smith  van  Ogies  met  Yi  meerderheid  van  stemme  verkies.  Hy  het  die 
beroep  aanvaar  en  word  die  eerste  predikant  van  die  gemeente  wat 
op  Bothaville  woon.  Op  sy  tweede  gemeentevergader ing  van  8 Februarie 
1969  noem  hy  die  uiteindelike  koste  van  die  pastorie  - R19  618.  ii 
Omheining  is  later  ook  opgerig  teen  ii  bedrag  van  R126.  In  November 
1973  het  die  gemeente  daarin  geslaag  om  alle  skuld  op  die  pastorie 
te  delg. 

Die  kombinasie  met  Allanridge  word  op  die  25ste  Oktober  1969  *n 
werklikheid  en  Dr  Smith  word  op  die  15de  November  van  daardie  jaar 
in  Allanridge  bevestig.  Hierdie  kombinasie  sou  voortduur  tot  in 
September  1975  toe  Allanridge  by  ii  nuwe  kombinasie  in  die  Goudveld 
ingeskakel  is. 

KERKTORING-  EN  ORRELINWYDING 


Dr  D J Smith  is  op  27  April  1972  amptelik  van  die  gemeente  losgemaak. 

Hy  het  intussen  beroep  na  Newcastle  aanvaar  en  die  twee  kombinasie- 
gemeentes  sou  vir  meer  as  twee  jaar  vakant  wees.  In  die  tydperk  waarin 
Dr  Smith  leraar  van  die  gemeente  was , was  daar  heelparty  verwikkelinge 
in  die  gemeente,  Ring  en  Kerk: 

Daar  is  na  *n  kerktoring  op  Hartbeesf ontein  gaan  kyk  met  die 
oog  op  *n  eie  toring. 

Die  N H S V het  ii  dompelpomp  op  die  boorgat  laat  installeer. 

Die  Ring  van  Bloemfontein  is  in  twee  verdeel  en  Bothaville 
sou  voortaan  onder  Heilbron  val. 

Daar  is  vir  die  eerste  keer  melding  gemaak  van  Vil joenskroon 
wat  van  Orkney  wou  afstig. 

Kerkraadslede  is  nie  meer  verplig  om  swart  pakke  te  dra  nie, 
maar  slegs  donker  pakke. 

Vroue  is  vir  die  eerste  keer  toegelaat  om  as  diakonesse  op  die 
Kerkraad  te  dien. 

Op  *n  beroepsvergadering  van  3 Mei  1974  is  Ds  B J Erasmus  van  Brakpan- 
Harmonie  beroep.  Hierdie  beroep  was  uiteindelik  suksesvol  en  in  die 
sowat  een  jaar  waarin  hy  hier  predikant  was , het  die  gemeente  nogal 
heelwat  verrig.  Daar  was  alreeds  'n  bestaande  toringbouf onds  en  op 
sy  eerste  vergadering  onder  leiding  van  Ds  Erasmus,  besluit  die  kerk- 
raad  om  met  die  bou  daarvan  voort  te  gaan.  Ook  is  besluit  om  die 
twee  erwe  aan  die  suidekant  van  die  kerkgebou  aan  te  koop.  Op  die  8ste 
November  1974  is  berig  dat  die  twee  erwe  vir  ongeveer  R1  000  verkry 
kon  word,  onderhewig  aan  goedgekeuring  deur  die  Provinsiale  Administrasie 
Op  dieselfde  dag  is  brief  van  die  Raad  van  Finansies  behandel  waarin 
gestel  is  dat  4i  lening  vir  die  bou  van  ii  kerksaal  nie  goedgekeur  is 
nie.  Die  kerkraad  het  besluit  om  voort  te  gaan  met  die  bou  van  ii 
toring  en  het  ook  'n  kwotasie  van  ene  mnr  Kerkhof  van  Klerksdorp  vir 
die  bouwerk  teen  'n  bedrag  van  R8  300  aanvaar  - materiaal  uitgesluit. 

Op  die  aand  van  9 Mei  1975  is  die  ligte  aan  die  voet  van  die  toring 
aangeskakel  en  die  volgende  dag  is  die  nuwe  kerktoring  feestelik 
ingewy.  Op  dieselfde  dag  is  ook  'n  nuwe  orrel,  wat  deur  die  N H S V 
geïnstalleer  is,  ingewy  met  *n  orreluitvoering  deur  die  bekende  mnr 
Marthlener.  Vroeër  in  die  jaar  het  die  Sustersverening  ook  nuwe 
matte  in  die  kerkgebou  laat  lê.  Ds  Erasmus  kon  toe  aankondig  dat 
alles  sonder  skuld  gedoen  is,  nieteenstaande  die  feit  dat  die  koste 
van  die  kerktoring  uiteindelik  ongeveer  Rll  000  bedra  het. 

Voor  Ds  Erasmus  op  24  Augustus  1975  van  die  gemeente  losgemaak  is 
om  na  Wespark  te  gaan,  het  hy  nog  planne  vir  die  toekomstige  kerk- 
saal  aan  die  kerkraad  voorgelê.  Hierdie  saal  sou  in  Ds  P J Cilliers  se 
bedieningstyd  'n  werklikheid  word. 

NED.  HERVORMDE  KERKRAAD  1975 

MET  I N G E BRU I K N E M I N G VAN  ORREl  EN  KERKTORING  10  MEI  1975 


Agter: 

G.  P.  Kemp  G.  D.  Labusc'nagne,  D.  C.  J.  Bioem,  B.  C.  Buiier.dach,  C.  F.  van  der  Watt,  W.  J.  Preronus  'Kassierj. 


Midoeí: 

J.  J.  Hendri'ks  (Skribe).  D.  J.  Swanepoel,  H.  S.  Grobbelaa'.  G.  S.  Swane; 
Wett. 


• e'.  J.  F.  Rossouw,  S.  P.  Esíerhuizen.  G.  Botes  G.  D.  eeiu'oe' 


Voor: 

H.  J.  Fouché,  R.  P.  I.  van  Vuuren,  J.  P.  v.  d.  Merwe,  Ds.  B.  J.  Erasmus,  Dr.  D.  J.  S m:th.  J.  C.  Fcuche.  P.  A.  SwaneDoe!. 


SAALBOU 


Op  die  lOde  Desember  1975  is  proponent  P J Cilliers  na  Bothaville 
beroep.  Bothaville  is  weer  verplig  om  alleen  te  beroep,  aangesien 
Allanridge  op  daardie  stadium  by  'n  nuwe  kombinasie  ingeskakel  was 
en  Vil joenskroon  nog  nie  van  Orkney  afgestig  het  nie.  Op  sy  eerste 
kerkraadsvergadering  in  Bothaville  het  Ds  Cilliers  aangekondig  dat 
die  aankoop  van  die  erwe  langs  die  kerk.gebou  binne  'n  maand  of  twee 
afgehandel  sou  wees.  Op  dieselfde  vergadering  van  13  Februarie  1976, 
is  ook  *n  saalboufonds  gestig. 

Die  kombinasieooreenkoms  met  Vil joenskroon  is  uiteindelik  op  die 
6de  Maart  1977  gesluit.  Hierdie  ooreenkoms  bestaan  tans  nog  (met 
enkele  wysigings)  soos  dit  destyds  opgestel  is.  Die  planne  vir 
saalbou  het  intussen  voortgegaan.  In  1977  is  die  koste  daaraan  ver- 
bonde  geraam  op  ongeveer  R60  000.  Mej  G Malan  het  'n  voorlopige  skets 
plan  opgetrek  en  dit,  tesame  met  'n  aansoek  om  voort  te  gaan  met  die 
bouwerk,  word  op  die  lOde  Februarie  1978  weggestuur  vir  goedkeuring. 

Op  dieselfde  dag 
Ds  P J Cilliers, 
Snr,  C F van  der 
Cordier  en  Mev  J 


is  ii  Boukomitee  verkies  wat  bestaan  het  uit: 

J J Hendriks,  C B van  Biljon,  R P J van  Vuuren 
Watt,  F C van  der  Merwe,  P A S Vogel,  Mev  M 
W Van  Vuuren.  Later  is  ook  A Visagie  gekoopteer. 


Die  bou  van  kerksaal  is  deur  die  Raad  van  Finansies  op  die  13de 
April  1978  goedgekeur  en  nou  kon  daar  in  alle  erns  met  die  bou- 
werk  begin  word.  Aan  Tafsco  is  die  tender  toegeken  vir  *n  staal- 
konstruksie  en  D Venter  het  die  finale  planne  geteken.  Die  res  van 
die  gebou  is  deur  ouderling  A Knoetze  van  Makwassie  opgerig  (Op  die 
15de  Januarie  1979  het  hy  daarmee  begin) . Op  hierdie  tydstip  het  die 
finansies  begin  druk  en  daar  is  besluit  om  by  die  Raad  van  Finansies 
om  'tl  lening  van  R25  000  oor  vyf  jaar  aansoek  te  doen.  Dit  is  nie 
toegestaan  nie,  maar  twee  gemeentelede  was  bereid  om  onderskeide lik 
bedrae  van  R15  000  en  R5  000  oor  ii  tydperk  van  vier  jaar  rentevry 
aan  die  gemeente  te  leen.  Later  het  fi  ander  gemeentelid  ook  R5  000 
aangebied,  indien  dit  sou  nodig  wees.  Ds  Cilliers  het  op  sy  beurt  in 
Junie  1978  'n  fietstoer  met  die  N H J V onderneem  en  op  dié  wyse 
bykans  R5  000  ingesamel.  In  Mei  1979  het  die  kerkraad  weer  toestem- 
ming  verleen  vir  'n  tweede  fietstoer  in  Junie  van  daardie  jaar.  Op 
10  Augustus  het  die  kassier  genoem  dat  daar  tot  op  daardie  stadium 
ongeveer  R47  252  uitbetaal  is,  terwyl  nog  enkele  betalings  gedoen 
moes  word.  Uiteindelik  is  die  nuwe  kerksaal  op  die  14de  September 
1979  feestelik  in  gebruik  geneem. 


DS  P J CILLIERS,  ouderlinge  A Knoetze,  J 
en  J J Hendriks  met  die  oopsluit  van  die 


P van  der  Merwe 
saaldeure . 

Geneem  tydens  die  inwyding  van  die  Kerksaal 
14  September  1979. 


In  Ds  Cilliers  se  bedieningstydperk  het  ook  ander  sake  na  vore  ge- 
tree  wat  vermelding  verdien: 

Op  die  12de  Februarie  1977  is  geskenkie  aan  ouderling 
J P van  der  Merwe  oorhandig  nadat  hy  vir  45  jaar  onafge- 
broke  op  die  kerkraad  gedien  het.  Tans  is  hy  die  oudste 
(86  jaar)  dienende  kerkraads lid , met  ouderling  R’  P J van 
Vuuren  Snr  in  die  ouderdom  van  79  jaar  die  tweede  oudste 

Die  nuwe  Psalm-  en  Gesangeboek  is  op  29  Oktober  1978  in 
gebruik  geneem. 

Die  voorbereidingsdiens , wat  altyd  op  die  Saterdag  direk 
voorafgaande  aan  Nagmaalsondag  gehou  is,  is  op  die  9de 
Februarie  1979  verskuif  na  die  Sondag,  'n  week  voor  Nagmaal. 

Op  die  26ste  Maart  1979  is  besluit  om  4:  Gemeenteblad  - wat 
tans  nog  uitgegee  word  - in  die  lewe  te  roep.  Ouderling 
H Grobbelaar  was  die  eerste  redakteur  van  die  blad. 

Ds  Cilliers  het  op  7 September  1980  van  Bothaville-gemeente  afskeid 
geneem  en  na  Pretoria  vertrek.  Na  sy  vertrek  sou  die  gemeente  weer 
vir  meer  as  'n  jaar  vakant  wees  tot  met  die  koms  van  Ds  J J van  Wyk. 


. 


' 


36. 


'n  Foto  van  die  voltooide  Kerksaal 
langs  die  Kerkgebou  en  Kerktoring 
-1979  (Geneem  vanuit  die  pas tor ie-er f ) . 

1 N LAASTE  TYDPERK 

Aan  die  begin  van  1982  word  proponent  J J van  Wyk  as  predikant  van 
Bothaville  bevestig.  In  sy  bedieningstyd  is  hard  gewerk  om  die  saal- 
skuld  te  delg.  Uiteindelik  in  April  1983,  was  alle  skuld  betaal.  Op 
6 Oktober  1983  neem  die  gemeente  van  hom  afskeid  toe  hy  na  Horison 
vertrek. 

Ds  F J Redelinghuys  van  Wynberg  word  vervolgens  beroep.  Hy  aanvaar 
die  beroep  en  word  op  15  Januarie  1984  bevestig.  In  November  van 
daardie  jaar  is  "n  erf  van  die  Stadsraad  teen  ii  bedrag  van  R8  500  aan- 
gekoop,  met  die  oog  op  die  bou  van  'n  ruimer  en  meer  geskikte  pastorie 
in  die  toekoms.  Tans  is  Ds  Redelinghuys  steeds  predikant  van  gemeente 
Bothaville  in  kombinasie  met  Vil joenskroon . 


■ 


37. 


Mees  onlangse  foto  van  die  Kerkraad  van 
Gemeente  Bothaville  - 20  Oktober  1985. 


SLOT 


Dit  is  met  dankbaarheid  dat  mens  terugkyk  oor  h tydperk  van  50  jaar. 
Dit  was  geseënde  jare.  Van  'n  klein  begin  as  enkele  wyk  van  gemeente 
Klerksdorp,  het  die  gemeente  gegroei  tot  'n  belydende  lidmatetal 
(Februarie  1986  sensus)  van  251,  met  13  wyke  en  32  diensdoende  Kerk- 
raadslede.  Daarvoor  is  ons  dankbaar;  Dankbaar  teenoor  ons  Hemelse 
Vader  vir  sy  leiding  en  ryke  seën  oor  soveel  jare;  Dankbaar  teenoor 
predikante  wat  as  konsulente,  kombinasiepredikante  en  eie  predikante 
onbaatsugtige  diens  gelewer  het;  Dankbaar  teenoor  kerkraads lede  wat 
vir  baie  jare  gedien  en  leiding  gegee  het  sonder  om  iets  terug  te 
verwag;  Dankbaar  teenoor  gemeentelede  vir  hulp  en  onder skraging . Dit 
het  ons  gemeente  sterk  gemaak.  Daar  was  sekerlik  ook  dinge  waarop  h 
mens  nie  trots  kan  wees  nie,  maar  mag  ons  - terwyl  ons  nou  vorentoe 
kyk  - ook  daaruit  leer. 


38. 


ERKENNINGS 


Hiermee  erken  ons  graag  die  volgende  persone  en  instansies  vir 
hul  hulp  en  samewerking  in  die  saamstel  van  hierdie  gedenkblad: 


* Mev  Nellie  Fouche 

* Ds  D W van  der  Watt 


* Ouderling  J J Hendriks 

* Mev  Ralie  van  Rensburg 

* Ouderling  Mike  van  Zyl 


Navorsing  en  riglyne. 

Vir  die  ruim  gebruik  wat  ons  van  sy 
B . D . - skrips ie : "Die  Nederduitsch  Hervormde 
Gemeente  van  Bothaville  - 1936  tot  1965" 
kon  maak. 

Raad  en  korrigering. 

Tikwerk. 

Samestelling  en  Bindwerk. 


* Gemeentelede 


Vir  die  gebruik  van  hul  fotos. 


* Vorige  Predikante  - Groeteboodskappe  en  fotos. 

* Kerkraad  van  Bothaville  - Vir  die  gebuik  van  hul  kerkraads-  en 

gemeentevergader ing  notuleboeke,  sowel 
as  finansiële-  en  boukomitee  notuleboeke. 


* Alle  Skribas 


Vir  noukeurige  optekening  van  gebeure  oor 
50  jaar. 


* Die  Vermaaklikheidskomitee  onder  leiding  van  Ouderling  G Swanepoel 

Vir  die  oor spronklike  opdrag  wat  tot  die 
samestelling  van  die  blad  gelei  het, 
asook  hul  hulp  en  raad  in  die  verband. 


Ons  is  Dankbaar. 


SAMESTELLERS 


* * * 


OKTOBER  1986. 


' 


M 


